
A szülők hatása az alsós tanulók sportolási és táplálkozási szokásainak kialakulására

Az életmódbeli változásoknak köszönhetően a sporttevékenységekre, táplálkozási szokásokra kiterjedő kutatások mind nagyobb teret hódítanak. A gyermekek szempontjából e probléma talán még kiélezettebb, ugyanis a fejlődő korszakban elengedhetetlen a megfelelő tápanyag bevitele, és a mozgásigény kielégítése. Olyan családban, ahol a testmozgás fontos szerepet játszik, a szülők is végeznek valamilyen sporttevékenységet, és fontos a táplálkozás milyensége, ott a gyermek számára is természetessé fog válni a helyes életmód.
A dolgozat egy vajdasági település, Magyarkanizsa alsós tanulóinak a sportolási és táplálkozási szokásait kutatja, kiemelten koncentrálva arra, hogy milyen mértékben hatnak erre a területre a szülők, illetve mennyire lenne az ő feladatuk a pozitív példamutatás. A kutatást a reprezentatív példa érdekében 2. és 4. osztályosok körében végeztük. A gyermekek mellett a szülők is részt vettek a felmérésben. Még a tanulók az iskolában a szüleik befolyásától függetlenül töltötték ki a kérdőívet, a szülők ezt a munkálatot otthon végezték el annak érdekében, hogy az így kapott eredményeket össze tudjuk vetni egymással különböző szempontokat figyelembe véve.
A dolgozat részletesen ismerteti, hogy a gyermekek jelenleg folytatott sporttevékenységére és táplálkozására milyen hatással van a szülők sportolási tapasztalata, illetve a szülők iskolai végzettsége. A munkában többek között azt is vizsgáltuk, hogy mennyire hasonlítanak, illetve mennyire térnek el a szülők és a gyermekek által adott válaszok az attitűd-kérdésekre. A kutatásban bebizonyosodik, hogy a szülő sportolással kapcsolatos attitűdjei meghatározzák a gyermekek sportolással kapcsolatos attitűdjeinek kialakulását. A kutatási eredmények bebizonyították, hogy a vizsgált populációban a szülők mintája befolyásolja a gyermekek sporttevékenységét.




